แรงบันดาลใจมีวันหมดอายุ
โดย...กำพล&nbsp;&nbsp; สุทธิพิเชษฐ์
9 ก.ย. 2558

โดย...กำพล   สุทธิพิเชษฐ์
ทุกคนมีความปรารถนา มีความฝัน มีเป้าหมายในชีวิต ว่าอยากทำอะไร อยากเป็นอะไรให้ได้สักครั้งในชีวิตนี้ ทุกครั้งที่คิดถึงเรื่องเหล่านี้จะรู้สึกมีความสุข มีแรงบันดาลใจในการที่จะทำให้ได้ตามเป้าหมายนั้น เริ่มต้นก็จะกุลีกุจอทำอย่างขยันขันแข็งเพื่อให้ได้ตามที่ฝันไว้ แต่พอเวลาผ่านไป เรื่องพวกนั้นก็ค่อยๆ เงียบหายไปจากสมองเรา อาจเป็นเพราะเรื่องราวต่างๆ ในชีวิตประจำวันมันเข้ามาแทรก หรือจะด้วยเหตุผลอะไรก็แล้วแต่ แสดงว่าแรงบันดาลใจของเรามันหมดอายุไปแล้ว
เราจะทำอย่างไรเพื่อไม่ให้แรงบันดาลใจของเรามันหมดอายุหรือจะเรียกว่าต่ออายุแรงบันดาลใจของเราออกไปก็ได้ ก็ต้องสร้างแรงจูงใจให้ตัวเองในการที่จะทำตามแรงบันดาลใจ หลักการก็คือต้องหาอะไรมาผลักดันให้ตัวเองก้าวต่อไปในยามที่เราไม่ได้รู้สึกตื่นเต้นหรือกระหายที่จะทำสิ่งนั้นเหมือนตอนเริ่มต้น ซึ่งก็มีหลายวิธีที่จะช่วยให้เราไม่ล้มเลิกกลางคันจนกว่าได้บรรลุเป้าหมายที่ตั้งไว้
ต้องรู้จักยับยั้งชั่งใจ พอเรามีแรงบันดาลใจว่าอยากทำอะไรสักอย่าง เราจะมีความตื่นเต้นเต็มเปี่ยม มีความกระตือรือร้นอย่างที่ไม่เคยเป็นมาก่อน จนทำให้เราไม่ได้สนใจขีดจำกัดของตัวเองเลย คิดว่าสามารถทำได้ทุกอย่างในเร็ววัน แต่ไม่ช้าเราก็จะเรียนรู้ว่าเรามีข้อจำกัด ความกระตือรือร้นก็จะเริ่มลดลงไป
ยกตัวอย่าง ตัวผู้เขียนเองมีแรงบันดาลใจว่าอยากจะไปขี่จักรยานรายการ audax 200 คือ จะใช้จักรยานล้อเล็กไปขี่แข่งรายการ 200 กิโลเมตร พอได้จักรยานมาก็ไปฝึกทันที โดยไม่ดูขีดจำกัดตัวเองว่าไม่เคยขี่จักรยานไกลๆ มาก่อน ผมเริ่มขี่ครั้งแรกที่สนามเขียวตรงสนามบินสุวรรณภูมิขี่ไป 100 กิโลเมตร กลับบ้านมาแทบแย่ จึงทำให้ความกระตือรือร้นในการที่จะขี่จักรยานมันลดลงไป ดังนั้นเราจึงต้องรู้จักยับยั้งชั่งใจ ค่อยเป็นค่อยไป ให้เหมาะกับขีดจำกัดของตัวเอง
ขอแค่เริ่มทำ ถ้าเราอยากทำอะไรที่มันยาก มันสมองเราจะพยายามหาข้ออ้างที่จะไม่ทำมาอ้างอยู่ตลอดเวลา เพราะธรรมชาติมนุษย์เราไม่อยากเปลี่ยนแปลง ถ้าเราอยากออกกำลังกาย เพื่อให้สุขภาพดี แต่มันดูเหมือนวุ่นวายมากๆ ที่ต้องมาเตรียมอุปกรณ์ต่างๆ ใส่กระเป๋าไปที่ทำงาน เลิกงานแล้วจะไปเปลี่ยนชุดที่ไหน วิ่งเสร็จจะอาบน้ำที่ไหน ซึ่งล้วนแล้วแต่จะทำให้เราไม่ได้เริ่ม เราควรเริ่มไปก่อน เช่น จัดกระเป๋าออกกำลังกายไปทุกวัน จะได้ออกหรือไม่ ค่อยว่ากัน ทำให้ชิน อีกหน่อยมันก็จะไหลเป็นธรรมชาติและไม่รู้สึกว่าเป็นภาระ หรือใครที่คิดจะออมเงินเดือนละห้าพัน แต่ไม่ได้เริ่มสักที เพราะแต่ละเดือนภาระมันเยอะ ก็เริ่มจากเดือนละพันก่อนก็ได้
ขอให้เราได้เริ่มในสิ่งที่เรายากทำแม้จะยังไม่บรรลุเป้าหมายก็ตาม แต่ก็ดีกว่าให้แรงบันดาลใจของเราในเรื่องนั้นๆ หมดอายุ
นึกถึงประโยชน์ที่จะได้รับ หลายต่อหลายครั้งที่เรามักตกอยู่ในสถานการณ์ที่เรียกว่า แค่คิดก็ท้อแล้ว เป็นเพราะว่าเราไปคิดถึงต้นทุนของมัน คิดถึงภาระที่จะเกิดขึ้น คิดว่ามันคงยาก แต่แทนที่จะคิดว่ามันยากแค่ไหน หรือมันมีภาระแค่ไหน ให้ลองคิดว่าเราจะได้อะไรจากมันดีกว่า เช่น เราต้องการออมเงิน แทนที่จะคิดว่าแต่ละเดือนต่อไปนี้เราต้องประหยัดอะไร ต้องลดค่าใช้จ่ายอะไรไป ต้องสูญเสียอะไรออกไปจากชีวิตประจำวันบ้าง ก็ให้เปลี่ยนไปคิดว่าเราจะมีเงินใช้ขนาดไหนหลังเกษียณอายุ ลูกเราจะมีเงินไปเรียนต่อปริญญาโทที่ไหนได้บ้าง เป็นต้น หรือเราต้องการออกกำลังกายเพื่อให้สุขภาพแข็งแรง ก็ให้คิดว่าเราจะได้มีร่างกายที่สามารถเดินทางไปไหนต่อไหนกับลูกหลานได้ หรือเราจะต้องรอให้หมอสั่งก่อน ถึงจะออกกำลังกาย เราอยากไปถึงจุดนั้นหรือเปล่า
หาเพื่อนร่วมอุดมการณ์ การยืนหยัดด้วยตัวคนเดียวเป็นเรื่องยากพอควร ถ้าเราหาเพื่อนที่มีเป้าหมายคล้ายคลึงกัน เช่น การออกกำลังกาย การควบคุมน้ำหนัก การออมเงิน เป็นต้น ก็จะทำให้มีคนคอยเตือนกัน คอยให้กำลังใจกัน หรือไปอยู่ในแวดวงที่เขาสนใจเรื่องเดียวกับเรา เช่น ชมรมหรือกลุ่มต่างๆ ตัวผมเองก็พยายามไปเข้ากลุ่มเพื่อนๆ ที่สนใจขี่จักรยานเหมือนกัน จะได้มีคนคอยลากไป หรือคอยผลักให้ไป หรือบางครั้งก็ไม่จำเป็นต้องมีเป้าหมายเดียวกันก็ได้ ตราบใดที่ยังคอยกระตุ้นและให้กำลังใจกันเพื่อก้าวไปสู่ความสำเร็จ เพราะการยืนหยัดด้วยตัวคนเดียวไปตลอดทางมันก็ยากจริงๆ
อ่านเรื่องราวที่เสริมสร้างแรงบันดาลใจ แรงบันดาลใจส่วนหนึ่งมาจากคนที่เคยประสบความสำเร็จในสิ่งที่เราอยากทำให้สำเร็จ เราสามารถหาอ่านหรือดูข้อมูลเหล่านั้นได้เพื่อเสริมสร้างแรงบันดาลใจของเราต่อไป และอาจรวมถึงคนที่กำลังพยายามทำในสิ่งเดียวกับเราอยู่ด้วยก็ได้ หรือกลับไปอ่านซ้ำหรือดูซ้ำในสิ่งที่ทำให้เราเกิดแรงบันดาลใจในเรื่องนั้นครั้งแรก หรือกลับไปสถานที่นั้นอีกครั้ง หมั่นกลับไปอ่านซ้ำหรือดูซ้ำบ่อยๆ เพื่อกระตุ้นให้แรงบันดาลใจเราไม่หมดอายุ หรือต่ออายุแรงบันดาลใจเราออกไป
ขอความช่วยเหลือ เราสามารถขอความช่วยเหลือได้นะครับ ไม่ใช่เรื่องน่าอายอะไร การจะประสบความสำเร็จเพียงลำพังนั้นมันไม่ง่ายครับ เราสามารถขอความช่วยเหลือจากเพื่อนหรือครอบครัว หรือกลุ่มคนต่างๆ ที่รวมตัวกันในเรื่องเดียวกับที่เราสนใจ เช่น ถ้าใครอยากเลิกบุหรี่ แทนที่จะทำด้วยตัวเองเพียงลำพัง ก็สามารถเข้าไปในเว็บบอร์ดเรื่องเหล่านั้น เราจะได้ความปรึกษา ได้กำลังใจ ได้ประสบการณ์ต่างๆ อย่างมาก เราจึงควรหาเครือข่ายที่เป็นกำลังเสริมให้เรา ทั้งในโลกแห่งความเป็นจริงและโลกออนไลน์